
I.

Charakteristika

1.  Hnacie železničné koľajové vozidlá (ďalej len „hnacie vozidlo“) sa členia
a) podľa pohonu trakčného zariadenia na
1a. elektrické (elektrický motor na jednosmerné napätie alebo striedavé napätie),

2a.   motorové (spaľovací motor),

b) podľa konštrukčného usporiadania na
1b. skriňové lokomotívy (stanovište strojvedúceho na čelách vozidla so strojovňou umiestnenou medzi nimi),

            2b. kapotové lokomotívy (stanovište strojvedúceho v strede alebo na jednom čele vozidla),

            3b. motorové vozy (stanovište strojvedúceho na oboch čelách vozidla a strojovňou za prvým stanovišťom strojvedúceho alebo trakčným agregátom v strede vozidla pod podlahou), 

4b.  elektrické a motorové jednotky v zložení hnací voz, vložené vozy, hnací voz alebo riadiaci voz (stanovištia strojvedúceho sú umiestnené na čelách jednotky a strojovne, mimo riadiacich vozov, s možnosťou prístupu aj z priestoru pre cestujúcich).

2.  Počas zásahu na hnacom vozidle treba rešpektovať nebezpečenstvo na železnici a dodržiavať súvisiace bezpečnostné opatrenia.

II.

Úlohy a postup činností

1.  Vzhľadom na odborné činnosti a manipulácie treba zásah  vykonávať v spolupráci s personálom železnice a informovať o zásahu operačné stredisko Železníc Slovenskej republiky (ďalej len „železnice“). Prostredníctvom operačného strediska treba privolať hasičskú jednotku železníc a vyrozumieť zodpovedných zamestnancov železníc, ak to nie je možné, vykonať priamo. Zodpovednými zamestnancami železníc sú
     a) výpravca v službe alebo elektrodispečer, ktorý vzhľadom na rozsah a druh zásahu zabezpečí vypnutie trakčného vedenia nad príslušnou staničnou koľajou na mieste zásahu,  spoločne s potrebným počtom susediacich koľají, nad traťovou koľajou na mieste zásahu alebo nad dvoma a viacerými traťovými koľajami, resp. i nad súbežnou traťovou koľajou; hasičská jednotka železníc je oprávnená zabezpečiť vypnutie trakčné vedenie (tzv. skratovaním),
     b) dispečer generálneho riaditeľstva železníc alebo oblastného podnikového riaditeľstva, ktorý zabezpečí vylúčenie dopravnej prevádzky v okolí miesta zásahu,
c) výpravcovia priľahlých železničných staníc, ktorí zabezpečia vylúčenie dopravnej prevádzky v okolí miesta zásahu a odtiahnutie hnacieho vozidla mimo koľaje so zapnutým trakčného vedenia,
d) strojvedúci alebo iný kompetentný zamestnanec, ktorý je oprávnený riadiť hnacie vozidlo príslušného druhu trakcie,  uvedie hnacie vozidlo do bezpečného stavu a súčasne poskytne informácie; na požiadanie odpojí priebežný kábel VN (1 kV až 3 kV) a pred zásahom zaistí bezpečný stav hnacieho vozidla.

2.  Ohlásenie prítomnosti hasičskej jednotky na železničnom telese treba z dôvodu eliminácie nebezpečenstva v dôsledku prevádzky. Hlásenie musí obsahovať
      a)  miesto zásahu na trati a polohu v kilometroch,

b) druh zásahu.

3. V prípade, že strojvedúci nie je prítomný alebo nemôže konať a hrozí nebezpečenstvo ohrozenia ľudských životov alebo značných majetkových hodnôt, hasičská jednotka môže vykonať nevyhnutné opatrenia na zaistenie núdzového bezpečného stavu hnacieho vozidla
a)  motorového so spaľovacím motorom:

           1a. zastaviť chod spaľovacieho motora spravidla červene označeným „stop“ tlačidlom, vypínačom alebo dvoma tlačidlami na stanovišti strojvedúceho,

           2a.  vypnúť všetky i zablombované ističe elektrického rozvádzača vozidla,

           3a. v prípade, ak nevznikol požiar, hnacie vozidlo nie je uvedené do bezpečného  stavu a treba vyslobodiť strojvedúceho, hasiči môžu vstupovať do strojovne za chodu spaľovacieho motora len s maximálnou opatrnosťou popri bočnej stene skeletu skrine a nedotýkať sa agregátov a zariadení v strojovni;

      b)
elektrického jednosmerného s odporovou reguláciou a elektrického striedavého
           1b. 
stiahnuť zberače koľajového vozidla červeno označeným tlačidlom hlavného vypínača na stanovišti strojvedúceho a vizuálne skontrolovať stiahnutie zberačov,

           2b.
pred vykonaním týchto úkonov sa nesmie vstupovať do strojovne hnacieho vozidla a na hasenie požiaru možno použiť iba CO2 alebo obdobnú hasiacu látku okrem práškových, a to len z priestoru stanovišťa strojvedúceho (po stiahnutí zberačov môže byť elektrické napätie na kondenzátoroch na hnacom vozidle),
      c) elektrických s pulzovou raguláciou radu 111, 162, 163, 184, 362, 363, 470, a 471, pričom niektoré zariadenia v strojovni sú aj po stiahnutí zberačov hnacieho vozidla stále pod vysokým napätím (vstupné filtre, kondenzátory); na hasenie požiaru možno použiť iba CO2 alebo obdobné hasiace látky okrem práškových, a to len z priestoru stanovišťa strojvedúceho; vodou možno hasiť až po vyskratovaní uvedených zariadení, ktoré môže vykonať iba zamestnanec s preukazom spôsobilosti na riadenie hnacieho vozidla príslušného druhu elektrickej trakcie.

4. 
Hnacie vozidlo nemožno hasiť práškom a vodou až po odpojení a odborne vykonanom vyskratovaní elektrického napätia. Na horiacej streche hnacieho vozidla treba dbať na to, aby nedošlo k poliatiu rozpálených keramických izolátorov vodou, nakoľko hrozí nebezpečenstvo úrazu.

5.   Pri zásahu na hnacie vozidlo treba
      a)  stanoviť smer a spôsob položenia hadicového vedenia vzhľadom na prejazd vlakov alebo akýkoľvek pohyb koľajového vozidla po koľajach; hadice treba viesť pod jednotlivými koľajnicami a mimo výhybky (hrozí nebezpečenstvo vystreknutia vody na zapnuté trakčné vedenie pri prasknutí hadice; hadice vedené pod trakčným vedením je vhodné zakryť napríklad štrkom),
b) odpojiť vozidlové batérie priamym odpojením batériového kábla na vozidlových batériách, 

c) skontrolovať zaistenie hnacieho vozidla proti uvedeniu do pohybu; v prípade potreby zabezpečiť hnacie vozidlo zatiahnutím potrebného počtu ručných bŕzd alebo prevádzkových bŕzd; ručné brzdy hnacieho vozidla sú umiestnené na stanovištiach strojvedúceho,

d) stanoviť ohrozenie koľajových vozidiel a vozov susediacich s miestom požiaru a prostredníctvom zodpovedného zamestnanca železníc zabezpečiť odvoz týchto  koľajových vozidiel z dosahu ohrozenia,
e) pohybovať s koľajovými vozidlami zúčastnenými na železničnej nehode môžu len osoby, ktoré poznajú ich konštrukciu, a to iba v prípade záchrany ľudských životov alebo odvrátenia hroziaceho nebezpečenstva za predpokladu zaznamenania pôvodných postavení týchto vozidiel a prípadných zranených osôb alebo usmrtených osôb pre potreby vyšetrovacích orgánov, pričom treba zohľadniť sklonové pomery; pred začatím posunu  (mobilnou požiarnou technikou alebo ručne) treba na mieste predpokladaného zastavenia koľajového vozidla položiť na koľaj zarážky; z dôvodu zvýšenia bezpečnosti treba na tú istú koľaj umiestniť dve zrážky a viac zarážok za sebou.

6. 
V prípade potreby nadvihnutia hnacieho vozidla možno vyviazať podvozok od rámu hnacieho vozidla, pričom treba postupovať takto:

      a)  vykonať obojstranné zaistenie hnacieho vozidla proti pohybu podľa sklonových pomerov na trati pomocou koľajových zarážok a drevených podkladových klinov,
b) umiestňovať zdvíhacie zariadenie na vyznačené miesta na zdvíhanie alebo pod nápravami, pričom podvozkové hnacie vozidlo zdvíhať za obidve nápravy súčasne,
c) zabezpečiť zdvíhané hnacieho vozidla proti prevráteniu, poklesu alebo zosunutiu do strán podložením alebo podoprením dostatočne pevnými prostriedkami o pevný podklad.
III.

Očakávané zvláštnosti

1. Všeobecne:

    a)  prepálenie trakčného vedenia pod napätím s jeho následným pádom do koľajiska,

    b) čelné okná stanovíšť strojvedúceho niektorého hnacieho vozidla sú z nerozbitného materiálu,
    c)   na konštrukcii kapoty hnacieho vozidla sú použité zosilňujúce profilové prvky,

    d)   niektoré typové hnacie vozidlá majú laminátový skelet,

    e) pri zdvíhaní treba počítať s možnosťou prevrátenia, vystrelenia pružníc podvozku, zdvíhacie miesta sú deformované, môže dôjsť k odtrhnutiu podložia pod zdvíhacími prostriedkami, spravidla nie je možné použiť automobilový žeriav.
2.  Motorová trakcia:
     a)  nádrže pohonných látok (objem od 400 l do 6 000 l),
     b)  olejové náplne (objem 20 l až 700 l),
     c)  rozvody tlakového vzduchu, oleja,
     d)  vozidlové batérie (110 V ss) nie sú odpojené,
     e)  kábel VN (1 000 V až 3 000 V) pre elektrické vykurovanie a pohon klimatizácie,
     f) ak nie je zastavený chod spaľovacieho motora, prechádza niektorými zariadeniami HŽV elektrický prúd (až 1 100 A).

3.  Elektrická trakcia:
     strojovňou prechádzajú trakčné napätia 1 500 V až 3 000 V ss alebo 2 500 V/50 Hz, prípadne 15 000 V/16 2/3 Hz:
      a)  vozidlové batérie (48 V ss) nie sú odpojené,
      b)  rozvody tlakového vzduchu, oleja,
      c)  kábel VN (1 000 V až 3 000 V) na elektrické vykurovanie a pohon klimatizácie,
      d)  pri  elektrických hnacích vozidlách s pulzovou reguláciou radu 111, 162, 163, 184, 362, 363, 470 a 471 treba vyskratovať niektoré zariadenia v strojovni, ktoré sú i po stiahnutí zberačov stále pod vysokým napätím (zabezpečí strojvedúci).

